ไทยพาณิชย์ประเดิมฟินเทค
ผ่านดิจิทัล เวนเจอร์ส เข้าลงทุนในกองทุนสตาร์ทอัพชื่อดังในภูมิภาค
16 มิ.ย. 2559

ผ่านดิจิทัล เวนเจอร์ส เข้าลงทุนในกองทุนสตาร์ทอัพชื่อดังในภูมิภาค
ไทยพาณิชย์ประเดิมลงทุนฟินเทค “ดิจิทัล เวนเจอร์ส” จัดให้โครงการแรกผ่านโกลเดนเกต เวนเจอร์ส กองทุนสตาร์ทอัพชั้นนำ
นายธนา เธียรอัจฉริยะ ประธานกรรมการบริหาร บริษัท ดิจิทัล เวนเจอร์ส ในฐานะผู้พัฒนานวัตกรรมทางการเงินและดูแลการลงทุนด้านฟินเทคให้กับธนาคารไทยพาณิชย์ เปิดเผยว่า บริษัทได้เริ่มลงทุนโครงการแรก ร่วมกับ โกลเดนเกต เวนเจอร์ส ซึ่งเป็นกองทุนที่เน้นการลงทุนในธุรกิจสตาร์ทอัพและฟินเทค ระยะเริ่มต้นในภูมิภาคเอเชียตะวันออกเฉียงใต้ มาแล้วกว่า 30 แห่ง
ทั้งนี้ การลงทุนในโกลเดนเกตเวนเจอร์ส ถือเป็นการลงทุนครั้งแรกของธนาคารไทยพาณิชย์ ที่ดำเนินการผ่าน ดิจิทัล เวนเจอร์ส ซึ่งเป็นบริษัทในเครือ ที่ทำหน้าที่เป็นผู้จัดหากองทุนหรือโครงการที่น่าสนใจ เพื่อพัฒนา ฟินเทคที่ตอบสนองต่อพฤติกรรมของผู้บริโภคในอนาคต
“การลงทุนนี้จะช่วยให้ธนาคารไทยพาณิชย์สร้างความเข้มแข็งทางธุรกิจ ผ่านการขยายเครือข่ายพันธมิตรฟินเทค ที่เป็นตัวจริงในวงการ ทำให้ไทยพาณิชย์ได้เข้าไปอยู่และเรียนรู้ระบบนิเวศด้านฟินเทค (FinTech Ecosystem) อย่างลึกซึ้งมากยิ่งขึ้น การเรียนรู้อย่างลึกซึ้งนี้จะทำให้สามารถสร้างสรรค์ นวัตกรรมออกมาช่วยยกระดับประสบการณ์ในการทำธุรกรรมทางการเงินของลูกค้าธนาคารในที่สุด” นายธนา กล่าว
นายเจฟฟรีย์ เพนน์ ผู้ร่วมก่อตั้งและหุ้นส่วนผู้จัดการกองทุนโกลเดนเกตเวนเจอร์ส เปิดเผยว่า ภูมิภาคเอเชียตะวันออกเฉียงใต้มีการลงทุนด้านเทคโนโลยีไปแล้วกว่า 500 ล้านเหรียญสหรัฐ หรือประมาณ 17,500 ล้านบาท (อัตราแลกเปลี่ยน 35 บาท/เหรียญสหรัฐ) และคาดว่าจะถึง 40,000 ล้านเหรียญสหรัฐหรือ 1.4 ล้านล้านบาท ในอีก 10 ปีข้างหน้า
สำหรับเงินทุนรอบใหม่ใน โกลเดนเกต เวนเจอร์ส จะยังคงเน้นนำไปลงทุนในเอเชียตะวันออกเฉียงใต้ โดยเฉพาะธุรกิจที่เกี่ยวข้องกับเทคโนโลยีอินเทอร์เน็ต ที่มีผลกระทบกับชีวิตผู้บริโภคโดยทั่วไป รวมถึงธุรกิจขนาดกลางและขนาดย่อม (เอสเอ็มอี) เช่น อี-คอมเมิร์ซ การชำระเงิน (เพย์เมนต์) มาร์เก็ตเพลส การขายซอฟต์แวร์ผ่านอินเทอร์เน็ต (SaaS หรือ Software as a Service) รวมทั้งแอพพลิเคชั่นการทำธุรกรรมระหว่างองค์กร (business-to-business applications) และในอนาคต กองทุนโกลเดนเกตฯ จะขยายความร่วมมือกับพันธมิตร และขยายสู่ระดับโลกต่อไป
นอกจากนี้ การลงทุนครั้งนี้จะทำให้ธนาคารไทยพาณิชย์เป็นหนึ่งในพันธมิตรของกองทุนโกลเดนเกต เวนเจอร์ส ที่ปัจจุบันมีบริษัท และนักลงทุนระดับโลกร่วมลงทุนอยู่มากมาย อาทิ กองทุนเทมาเซก NAVER ผู้สร้างแอพพลิเคชั่น LINE, Eduardo Saverin (ผู้ร่วมก่อตั้ง Facebook) Far East Ventures, Monitor Capital Partners, National Research Foundation Singapore, Hanwha Life Insurance เป็นต้น ส่งผลให้ธนาคารไทยพาณิชย์ และ ดิจิทัล เวนเจอร์ส สามารถเป็นส่วนหนึ่งของกลุ่มสตาร์ทอัพได้